मल्लिका मानती हैं कि आमिर ने उन्हें समाज सेवा करने की प्रेरणा दी. मल्लिका मुंबई में कैंसर पीड़ित बच्चों के सहायतार्थ एक कार्यक्रम में हिस्सा लेने आई थीं. उसी दौरान मीडिया से उन्होंने ये बात कही.मल्लिका कैंसर पेशेंट एड एसोसिएशन नाम की संस्था के इस कार्यक्रम में शामिल हुईं और उन्होंने कैंसर से पीड़ित मरीजों के लिए ज्यादा से ज्यादा फंड जुटाने की आवश्यकता पर जोर दिया.मल्लिका के मुताबिक कैंसर के प्रति समाज में और ज्यादा जागरुकता पैदा करना बेहद जरूरी है ताकि इस भयावह बीमारी के प्रकोप को कम किया जा सके और वो इसी दिशा में काम करेंगी.आमिर से प्रभावित होने की बात कहते हुए मल्लिका ने कहा, "आमिर खान बेहद बड़े स्टार हैं. इस समाज ने उन्हें बहुत कुछ दिया. और वो भी समाज के प्रति अपनी जिम्मेदारी का निर्वाह बेहतरीन तरीके से कर रहे हैं. सत्यमेव जयते जैसा बेहतरीन शो बनाकर आमिर ने मुझ जैसे कई लोगों को समाज सेवा में शामिल होने की प्रेरणा दी."मल्लिका के मुताबिक क्रिकेटर और फिल्म स्टार्स के प्रति लोगों के मन में बहुत प्यार होता है और लोग उनसे प्रभावित भी होते हैं. इसलिए इन लोगों के समाज सेवा से जुड़ने का बहुत अच्छा असर हो सकता है, क्योंकि फिर मीडिया की भी दिलचस्पी इस ओर हो जाती है और इस काम का ज्यादा से ज्यादा प्रचार हो सकता है.इस दौरान मल्लिका ने मीडिया से ये भी अपेक्षा जताई कि वो जो सामाजिक कार्य करें उसे मीडिया को ज्यादा प्रचारित करना चाहिए, उनके कपड़ों या गॉसिप में ज्यादा दिलचस्पी नहीं होनी चाहिए.